text: IC2-tog er solgt og skal igen på skinnerne
  26 juni 2017 kl. 11.17
  DSB har solgt 15 IC2-togsæt til en udenlands køber. Togene var ellers sendt til skrot, fordi de simpelthen var for dårlige.
  På Tinglev Station har DSB samlet 23 IC2-tog, der tilbage i 2016 blev kasseret, fordi der var alt for mange fejl på togene. 
  Men nu får 15 af de kasserede togsæt alligevel nyt liv. DSB har nemlig solgt dem til en udenlandsk køber. 
  Togene var ellers afskrevet fuldstændig, så der er opstået en uventet indtægt for DSB efter salget. 
  - Det er tilfredsstillende, at det er lykkedes DSB at afsætte de 15 IC2-togsæt, og især glæder det mig, at salget er gået relativt hurtigt, siger Jürgen Müller, der er direktør for strategi og togmaterial i DSB. 
  Efter aftale med køberen kan han ikke oplyse, hvem der har købt togene, og til hvilken pris. 
  IC2-togene blev bestilt i Italien i 2002. De blev først leveret af producenten Ansaldo-Breda i 2010 og kom i drift to år senere.
  